Франсоа Вийон

Баладична възхвала на Върховния съд[1]

Очи, уши, уста и нос, и кожа,

на всички вас, петте ми сетива,

такава мисия ще ви възложа —

да изречете следните слова:

„Върховен съд, щастливи сме с това,

че ни помилвахте, но на езика

не е по силите му да извика

самичък всички думи за прослава;

за нас е чест и радост най-велика

да хвалим този, който ни прощава!“

Кърви, сърце, или ще грабна ножа,

недей да си от камък — виж каква

скала в пустинята със помощ божа

под жезъла Мойсеев оживя;

къпи се в сълзи — хлипайки едва,

моли за прошка ти и нека блика

от теб любов към тази най-велика

с Върховния си съд и днес държава,

достойна за едната политика:

да хвалим този, който ни прощава!

Не искам, зъби, вас да ви тревожа

(разклатени сте не един и два!),

но вън от оркестрантската ви ложа

ще бъде музика, и то каква!

Пригласяйте им, дробове, черва —

и както тъне в тинята мръсника,

така смъртта във гроба ще натика

ведно с душичката му мекушава

навеки тялото на мъченика —

да хвалим този, който ни прощава!

Три дена, Ваша милост, и владика

не предоставя даже на длъжника

да се сбогува, както подобава,

че и без грош, прокуден да извика:

да хвалим този, който ни прощава!

Информация за текста

© Васил Сотиров, превод от френски

François Villion

La requeste de Villon,

Сканиране и разпознаване: sir_Ivanhoe, 2009

Редакция: NomaD, 2010

Издание:

Франсоа Вийон. Стихотворения

Френска. Първо издание

Илюстрации: Алекси Начев

Оформление: Стефан Груев

Редактор: Иван Теофилов

Художник-редактор: Николай Пекарев

Технически редактор: Олга Стоянова

Коректор: Стефка Добрева

ISBN 954-04-0024-4

ДФ „Народна култура“, София

François Villon. Œuvres. Editions Rencontre Lausanne, 1968

Свалено от „Моята библиотека“ [http://chitanka.info/text/16809]

Последна редакция: 2010-07-14 18:30:00

1

Написана, след като на 5 януари 1463 г. Върховният съд отменил смъртното наказание на Вийон с десетгодишно изгнание от Париж и му дал три дни, за да се подготви.

Content

Франсоа Вийон
Баладична възхвала на Върховния съд

Информация за текста

1